6 ปัจจัยใน-นอกประเทศมีผลต่อดัชนีหุ้นไทยวันนี้
6 ปัจจัยใน-นอกประเทศมีผลต่อดัชนีหุ้นไทยวันนี้
6 ส.ค. 2558

บมจ.หลักทรัพย์ ยูโอบี เคย์เฮียน (ประเทศไทย) ระบุในบทวิเคราะห์ (6 ส.ค.) ว่า ปัจจัยที่มีผลกระทบต่อการลงทุน
ปัจจัยภายในประเทศ
กนง.มติเอกฉันท์คงดอกเบี้ย 1.5% มองเงินบาทเอื้อส่งออก แม้บางช่วงอ่อนค่าเร็วประเมิน “เฟด” อาจขึ้นดอกเบี้ย ก.ย.นี้ มั่นใจรับมือได้ เหตุเสถียรภาพการเงินแกร่ง ย้ำยังดำเนินนโยบายการเงินที่ผ่อนคลายต่อเนื่อง ด้านนักเศรษฐศาสตร์ชี้ กนง.ให้น้ำหนักประเด็นค่าเงิน ขณะเฟดสาขาแอตแลนตาหนุนขึ้นดอกเบี้ยในเดือน ก.ย.
นายกฯ สั่งคลังเร่งปิดช่องโหว่จัดเก็บรายได้ เน้นดึงกลุ่มธุรกิจอีคอมเมิร์ซ เข้าสู่ระบบภาษีถูกต้อง จี้ตั้งคณะทำงานร่วม “สรรพากร-กรมศุลกากร” ตรวจสอบเข้ม คาดรายได้รัฐบาลทั้งปีต่ำเป้า 5-6 หมื่นล้านบาท ทางด้านค่ายรถ เร่งรัฐอัดงบลงทุน เร่งเบิกจ่ายกระตุ้นกำลังซื้อรถยนต์ครึ่งปีหลัง ปลดล็อกตลาดซึมยาว วอนรัฐสร้างกำลังซื้อใหม่ ไฟเขียวแท็กซี่อีโคคาร์ รับกำลังผลิตอีโคคาร์ 2 เฟสออกสู่ตลาดกว่า 9 แสนคัน ขณะระยะยาว เสนอรัฐผลักดันรถพลังงานไฟฟ้า หนีคู่แข่ง
รฟท. เปิดแผนพัฒนาทำเลทองรอบสถานีกลางบางซื่อ ศูนย์กลางเศรษฐกิจและการคมนาคมทันสมัย พื้นที่ 218 ไร่ มูลค่าลงทุนกว่า 6.8 หมื่นล้าน  พร้อมเปิดผู้สนใจทั้งในและต่างประเทศ ยื่นประมูลโซน A และ D เนื้อที่กว่า 120 ไร่ ภายในปี 60 ภาคธุรกิจขานรับชี้เป็นศูนย์กลางระบบรางที่ดีในการเชื่อมต่อเดินทาง
 
ปัจจัยต่างประเทศ
ดัชนีเฉลี่ยอุตสาหกรรมดาวโจนส์ปิดที่ 17,540.47 จุด ลดลง 10.22 จุด หรือ -0.06% ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (5 ส.ค.) หลังจากมีรายงานว่าภาคเอกชนของสหรัฐมีการจ้างงานที่ต่ำกว่าคาดในเดือนก.ค. อย่างไรก็ตาม ข้อมูลแรงงานที่ซบเซาทำให้นักลงทุนคาดว่าธนาคารกลางสหรัฐ (เฟด) อาจจะชะลอการปรับขึ้นอัตราดอกเบี้ย ซึ่งการคาดการณ์ดังกล่าวช่วยสกัดแรงลบในตลาด
ดัชนี FTSE 100 ปิดเพิ่มขึ้น 65.84 จุด หรือ 0.98% ที่ 6,752.41 จุด ตลาดหุ้นลอนดอนปิดปรับตัวเพิ่มขึ้นเมื่อคืนนี้ (5 ส.ค.) จากการปรับตัวขึ้นของหุ้นกลุ่มสินค้าโภคภัณฑ์ และจากการที่อังกฤษปรับเพิ่มคาดการณ์อัตราการขยายตัวของจีดีพีในปี 2558
สัญญาน้ำมันดิบ ส่งมอบเดือน ก.ย.ลดลง 59 เซนต์ ปิดที่ 45.15 ดอลลาร์/บาร์เรล สัญญาน้ำมันดิบเวสต์เท็กซัส ตลาดนิวยอร์กปิดลบเมื่อคืนนี้ (5 ส.ค.) หลังจากสำนักงานสารสนเทศด้านพลังงานสหรัฐ (EIA) เปิดเผยว่า ปริมาณการผลิตน้ำมันดิบปรับตัวเพิ่มขึ้นในสัปดาห์ที่แล้ว ซึ่งส่งผลให้นักลงทุนวิตกกังวลเกี่ยวกับภาวะอุปทานพลังงานที่สูงขึ้น   